Vermiste tiener se liggaam by dolfyne aangetrefFoto ter illustrasie. (Foto: Unsplash) Die 15-jarige meisie wat sedert Vrydag by Llandudno in die Wes-Kaap in die see vermis is, se liggaam is Saterdagmiddag by ŉ skool dolfyne aangetref. Hulp is Vrydag na Llandudno ontbied nadat ŉ tiener glo van rotse afgegly het en deur ŉ trekstroom meegesleur is. Craig Lambinon, woordvoerder van die Nasionale Seereddingsinstituut (NSRI), sê die Suid-Afrikaanse Polisiediens (SAPD), NSRI, die Stad Kaapstad se marine-eenheid en selfs lewensredders het Saterdag heeldag die gebied gefynkam vir die tiener. Polisieduikers, ŉ hommeltuig en seereddingsvaartuie het sowat 1 km van die kus af vir die tiener gesoek. “Reddingspanne aan boord van een van die vaartuie het die middag oor die radio laat weet dat hulle die liggaam van die tiener op die oppervlak van die water sien dryf het,” sê Lambinon. “ŉ Skool dolfyne was by haar.” Die reddingspanne het haar liggaam uit die water gehaal en aan die polisie se patoloë oorhandig. Familie en vriende van die oorledene is reeds in kennis gestel oor haar verdrinking. Hulle het versoek dat lede van die publiek hul privaatheid in hierdie tyd sal respekteer.